Waray-Waray News: Alternatibo nga diesel igpupursigi han goberno
BORONGAN, Eastern Samar (June 15) -- Igpupursigi han goberno an paghingita hin alternatibo nga diesel o gasoline nga mahimo makasaliwan han imported o an ginpapalit nga marahalon nga gasoline; ini in ha panuyo nga maibanan an kanan nasod pirme nala paglilinaom han imported nga lana ngan basi maibanan daman an epekto hine ha kapaligiran.
Kasumpay hine, gintagan na ni Presidente Gloria Macapagal arroyo hin kamanduan an mga ahensiya may kalabutan hine nga programa nga dagmiton kaupay an pagdiskobre hin mga biofuels ug biodiesels.
An pagsuporta han goberno hine nga bag-o nga programa ha pagtagabiodiesel ug an balaud nga nagsusugo hine in nagbutang han Pilipinas nga kilalado na han iya pag-aranyaw nga mga nasod ug daw nagigin sentro yana han mga imbestors. Damo daw ug hagluag an mga solar han nasud nga poydi pagtanamanan han tanom nga JATROPHA nga gintitikangan han biofuel, labot la nga arbol daw an klima dinhe ha aton hine nga klase hin tanom.
Tungod hine, nagpatapod na daw in mga tagalangyaw nga kompanya hin pagbutang hin puhunan dinhe ha aton nasod para han hine nga klase hin negosyo nga panhimo hin planta hin biofuel. Usa na dinhe an tikang ha Britanya nga NRG chemical engineering, Tian Biogreen Energy Ltd., an Sumitomo Corp., Samsung Corp ug Headwaters Inc. nga magnenegosyo daw ha aton ha masunod nga tulo ka tuig.
Samtang an Cosmo Oil daw han Japan in plano magbutang hin $100-M nga kapital para han biothanol plant ha probinsya han Leyte labot han $50-M nga biodiesel plant. Magkikinahanglan daw an biothanol plant hin 34-mil ka hektarya nga tanaman hin karubasa ug 36-mil ka hektarya nga tanom hin kamote ug 40-mil ka hektarya hin katubhan. An nasabi nga mga tanom in gamit daw gud paghimo han biodiesel nga lana. (PIA-Eastern Samar) [top]
war_Latn war_Latn war_Latn war_Latn war_Latn war_Latn